Góð aflabrögð hjá grásleppusjómönnum á Breiðafirði Aflabrögð hafa verið góð hjá grásleppusjómönnum á Breiðafirði síðan veiðar hófust inni á firðinum 20. maí síðastliðinn . „ Við erum ánægðir með fiskiríið en óánægðir með annað , svo sem að dagafjöldinn er orðinn alltof lítill á veiðunum , “ segir Páll Aðalsteinsson sem rær frá Stykkishólmi ásamt félaga sínum Álfgeiri Marinóssyni . Þeir hafa frá 20. maí róið á Önnu Karen SH og voru á mánudaginn búnir að fá 16,5 tonn af heilli grásleppu , en fengu í fyrra á 50 dögum sem þá voru leyfðir til veiðanna 25 tonn á þann bát . Núna 20. júní verður 32 dagarnir sem nú eru leyfðir á bát búnir og þá gera þeir félagar út næsta tímabili á Fríðu SH , sem þeir eiga einnig . Páll segir betri veiði nú en í fyrra megi meðal annars rekja til þess að mun færri net eru í sjó , 200 á bát í stað 300 í fyrra . Nú eru líka færri bátar sem stunda veiðarnar , 13 bátar frá Stykkishólmi en voru þremur eða fjórum fleiri í fyrra . Hrognaverð hefur lækkað og er nú í sögulegu lágmarki , 400 krónur fengjust nú fyrir kílóið af hrognunum í stað 1250 króna þegar það var best . Það bætir hins vegar úr skák segir Páll að nú sé grásleppan seld heil og fyrir stykkið fáist 600 krónur með hrognum . Aðspurður segir hann að veður og gæftir frá því veiðarnar byrjuðu innan kollulínunnar 20. maí hafi verið mjög hagstæðar , en sú lína nær frá Lambanesi við Arnórsstaði rétt vestan við Brjánslæk yfir að Krossnesvík vestan við Grundarfjörð . Þeir félagar Páll og Álfgeir leigðu sér bát til að stunda veiðar utan línunnar frá 20. mars til 20. apríl . „ Þá voru ógæftir og netatjón og við veiddum bara tíu tonn , þannig að það var lítið út úr því að hafa , “ sagði Páll Aðalsteinsson .